b"\n_START_ARTICLE_\nJudd Trump\n_START_SECTION_\nAmater\n_START_PARAGRAPH_\nTrump ima za sabo odli\xc4\x8dno mladinsko kariero, saj je osvojil angle\xc5\xa1ko prvenstvo do 13 in do 15 let, prav tako se je pri zgolj 14 letih uvrstil v polfinale Svetovnega prvenstva do 21 let. Pri isti starosti je postal tudi najmlaj\xc5\xa1i igralec v zgodovini \xc5\xa1porta, ki mu je med tekmovalnim dvobojem uspel niz 147 to\xc4\x8dk, s \xc4\x8dimer je po starosti potolkel rekord Ronnieja O'Sullivana iz leta 1991.\n_START_SECTION_\nPoklicna kariera\n_START_PARAGRAPH_\nPoklicnim igralcem se je pridru\xc5\xbeil leta 2005 in se \xc5\xbee v sezoni 2005/06 predstavil svetovni karavani. V zgodovino se je zapisal kot najmlaj\xc5\xa1i igralec doslej, ki se je uvrstil v prvi krog glavnega dela katerega od jakostnih turnirjev. To mu je uspelo na turnirju Welsh Open, tedaj je \xc5\xa1tel 16 let. Med najbolj\xc5\xa1ih 48 igralcev se je uvrstil \xc5\xa1e na enem jakostnem turnirju, turnirju China Open, le da se zaradi razlik v formatih obeh turnirjev tedaj ni uvrstil v prvi krog glavnega dela turnirja, temve\xc4\x8d v zadnji krog kvalifikacij. Tam je moral priznati premo\xc4\x8d Michaelu Holtu, izid je bil 4-5._NEWLINE_Leta 2007 se je vnovi\xc4\x8d zapisal v zgodovino \xc5\xa1porta, saj se je prebil na glavni del turnirja Svetovnega prvenstva. To mu je uspelo z zmago v dvoboju zadnjega kroga kvalifikacij, v katerem je z bil 10-5 bolj\xc5\xa1i od tajskega igralca Jamesa Wattanaja. S tem je postal najmlaj\xc5\xa1i igralec, ki je kadar koli nastopil na glavnem delu turnirja Svetovnega prvenstva, prav tako pa je postal tudi eden od \xc5\xa1tirih 17-letnikov doslej, ki so se uspeli uvrstiti na Svetovno prvenstvo. Pred njim je to uspelo Stephenu Hendryju in Ronnieju O'Sullivanu, leto kasneje pa \xc5\xa1e kitajskemu upu Liuju Chuangu. Na prvenstvu 2007 se je Trump tako v prvem krogu pomeril s \xc5\xa1estopostavljenim Shaunom Murphyjem, ki je napredoval v drugi krog z izidom 10-5, \xc4\x8deprav je sredi dvoboja Trump \xc5\xbee vodil s 6-5._NEWLINE_\xc4\x8ce je v sezoni 2006/07 pisal zgodovino \xc5\xa1porta, mu to ni uspelo v sezoni 2007/08, saj ni nadgradil svoje forme v prej\xc5\xa1nji sezoni in se je v celotni sezoni uvrstil med najbolj\xc5\xa1ih 32 igralcev le na enem od jakostnih turnirjev, to mu je uspelo na turnirju Welsh Open, na katerem ga je z rezultatom 5-2 izlo\xc4\x8dil Joe Swail. Blizu je bil sicer vnovi\xc4\x8dnji uvrstitvi na glavni del turnirja Svetovnega prvenstva, a je v zadnjem krogu kvalifikacij z 9-10 znova podlegel proti Joeju Swailu, \xc4\x8deprav je vodil \xc5\xbee z 9-7._NEWLINE_Kazalci pa so se v sezoni 2008/09 za Trumpa obrnili navzgor, saj se je uvrstil na glavni del prvih \xc5\xa1tirih jakostnih turnirjev v sezoni. Na Grand Prixu, tretjem jakostnem turnirju sezone, mu je tudi uspel najbolj\xc5\xa1i dose\xc5\xbeek na jakostnih turnirjih doslej: uvrstitev v polfinale. Najprej se je po odpovedi Graema Dotta prebil v drugi krog, nato pa ga je zmaga nad Joejem Perryjem (5-2) ponesla \xc5\xa1e en krog vi\xc5\xa1je - v \xc4\x8detrtfinale.  Najve\xc4\x8dja zmaga pa ga je \xc5\xa1e \xc4\x8dakala, saj je v \xc4\x8detrtfinalu z izidom 5-4 domov poslal trikratnega svetovnega prvaka Ronnieja O'Sullivana. Njegovo pot na tem turnirju je nato zape\xc4\x8datil kasnej\xc5\xa1i zmagovalec John Higgins, ki je v polfinalu slavil s 6-4._NEWLINE_V kvalifikacijah za Prvenstvo Bahrajna 2008 je odpravil dvakratnega svetovnega prvaka Marka Williamsa, nato pa je na glavnem delu turnirja hitro izpadel proti Marku Allenu (1-5). Januarja isto sezono je nastopil tudi na nejakostnem povabilnem turnirju Masters, katerega se je udele\xc5\xbeil kot edini kvalifikant (predhodno je osvojil kvalifikacijski turnir Masters Qualifiers). \xc5\xbde v wildcard krogu Mastersa je bil zanj znova usoden Mark Allen, izid je bil 4-6._NEWLINE_\xc5\xa0e drugo leto zapored si ni uspel zagotoviti mesta na glavnem delu turnirja Svetovnega prvenstva, saj je kljub vodstvu s 6-3 v zadnjem krogu kvalifikacij izgubil proti Stephenu Leeju z 8-10. Lee je sicer njun dvoboj ozna\xc4\x8dil za lokalni derbi, saj Lee prihaja iz Trowbridga, Trump pa iz bli\xc5\xbenjega Bristola. Lee je prav tako komentiral, da Trump med dvobojem ni ohranjal tradicije opravi\xc4\x8devanja nasprotniku za sre\xc4\x8dne zadetke, in svoje misli zaklju\xc4\x8dil z besedami:\xc2\xa0\xc2\xbbVse, kar sem v zadnjih petih letih sli\xc5\xa1al, je bilo, kako dober je. Danes je zapravil vodstvo 6-3 in upam, da bo tako ostalo tudi v prihodnje.\xc2\xab\xc2\xa0 Sezono 2008/09 je kon\xc4\x8dal na 30. mestu svetovne jakostne lestvice, s \xc4\x8dimer se je prvi\xc4\x8d v karieri prebil med najbolj\xc5\xa1ih 32 igralcev sveta._NEWLINE_Trump se je prav tako kvalificiral na Premier League Snooker 2009, tako da je nastopil na prizori\xc5\xa1\xc4\x8dih v Exeterju in Weston-Super-Mareju, oboje je blizu njemu doma\xc4\x8demu Bristolu."